Umfjöllun og viðtöl : ÍR 29 - 31 Selfoss | Meistararnir gerðu góða ferð í Breiðholtið Kristján Orri Jóhannsson , leikmaður ÍR , á hér skot að marki Selfyssinga.vísir / vilhelm Selfyssingar mættu í Breiðholtið og unnu góðan tveggja marka sigur á ÍR-ingum , 29 - 31 . Hergeir Grímsson skoraði níu mörk fyrir gestina , þar af fimm úr vítum , en Haukur Þrastarson kom þar á eftir með átta mörk . Í liði ÍR var það Kristján Orri Jóhannsson sem var atkvæðamestur í sókninni , en hann skoraði sex mörk úr sjö skotum . Þessi úrslit þýða að Selfoss er komið með 17 stig og stekkur að minnsta kosti tímabundið upp í þriðja sæti , en ÍR er enn með 16 stig í fimmta sæti Olís-deildarinnar . Leikurinn var fjörugur allan tímann og fengu áhorfendur nóg fyrir peninginn . Liðin skiptust á að skora fyrstu 10 mínúturnar og þá var staðan 5 - 5 . Þá kom kafli þar sem að illa gekk hjá Selfyssingum sóknarlega , og ÍR-ingar náðu örlitlu forskoti . Eftir 20 mínútna leik var staðan orðin 12 - 9 ÍR-ingum í vil . Selfyssingar hleyptu þeim þó aldrei lengra frá sér og hægt og rólega minnkuðu þeir aftur muninn . ÍR-ingar fóru með eins marks forystu inn í hálfleikinn , 16 - 15 . Seinni hálfleikur var alveg jafn spennandi og skemmtilegur og sá fyrri . Liðin skiptust á að skora , og aftur náði ÍR að klóra sig þremur mörkum fram úr Selfoss , en enn og aftur kom Selfoss til baka . Selfoss náði þó ekki forystunni í fyrsta skiptið síðan í stöðunni 4 - 5 fyrr en þeir komust í 25 - 26 á 48. mínútu . Þá lifnaði aldeilis við Selfyssingum sem komust í fjögurra marka forskot þegar um átta mínútur voru eftir . Þá lifnaði loksins yfir ÍR-ingum , sem skoruðu fjögur mörk í röð og jöfnuðu aftur , 29 - 29 þegar rúmlega þrjár mínútur voru eftir . Það var hins vegar seinasta mark ÍR-inga á meðan Selfoss skoraði tvö og taka með sér tvö stig yfir Hellisheiðina . Af hverju vann Selfoss leikinn ? Enn og aftur sýna Selfyssingar það að þeir eru í hörkuformi . Þeir virðast geta spilað hörkuleiki eins og þennan í hverri viku og skilað úrslitum . Ungu strákarnir stigu upp og skiluðu mikilvægu hlutverki í fjarveru lykilmanna sem eru meiddir . Hergeir Grímsson stjórnaði spilinu vel á miðjunni og Haukur spilaði enn einn leikinn þar sem að hann skilar stóru framlagi , bæði í markaskorun , sem og að búa til fyrir félaga sína . Hverjir stóðu upp úr ? Ungu strákarnir hjá Selfoss sýndu það í dag að ef þeir halda rétt á spilunum eru þetta framtíðarleikmenn Selfoss . Þeir voru agaðir og skiluðu flottu framlagi . Hergeir Grímsson var öflugur bæði í vörn og sókn fyrir Selfyssinga og stýrði spilinu vel . Þrátt fyrir a hafa farið upp alla yngri flokkana á miðjunni hlýtur að vera erfitt að fylla í skarðið og stjórna spili Íslandsmeistarana eftir að hafa verið í horninu svona lengi , en hann leysti það vel . Hvað gekk illa ? Hvorugt liðið spilaði það sem kallað er glimrandi góða vörn . Þetta eru þó tvö markahæstu liðin í deildinni og því kannski við því að búast að fá að minnsta kosti 60 mörk yrðu skoruð í þessum leik . Bjarni og Grímur hljóta þó báðir að vilja þétta varnarleikinn . Selfoss er einnig það lið sem er búið að fá á sig flest mörk í deildinni í vetur og er það áhyggjuefni fyrir Grím og hans menn . Hvað gerist næst ? Í næstu umferð fer ÍR í Kórinn þar sem þeir sækja HK heim . Ef allt er eðlilegt ættu þeir því að taka tvo punkta þar gegn stigalausum HK-ingum . Selfoss fær Val í heimsókn í næstu umferð í ögn meira spennandi leik . Fyrir þessa umferð voru þessi tvö lið jöfn að stigum og því tvö mikilvæg stig í boði . Þegar þeirri umferð er lokið fara leikmenn og þjálfarar í jólafrí þar sem menn geta nýtt tímann í að hlaða batteríin . Bjarni Fritzson : Mér fannst við ekki hafa hugrekki til að sigra þennan leik Bjarni Fritzson , þjálfari ÍR , var mjög ósáttur eftir leikinn og fannst hans menn spila heilt yfir illa allan leikinn . „ Mér finnst við spila mjög lélegan leik allan leikinn , og mér fannst við mjög ólíkir sjálfum okkur . “ sagði Bjarni að leikslokum . „ Mér fannst við ekki hafa haft hugrekki til að sigra þennan leik “ sagði Bjarni og bætti við að þeir hafi verið að gera sig seka um mistök sem hafa varla sést hjá þeim í allan vetur . Bjarna fannst sóknarleikurinn illa spilaður hjá sínum mönnum og varnarlega hafi þeir verið að láta reka sig út af að óþörfu . „ Allt sem við vorum að excecute-a sóknarlega var mjög illa gert , og svo erum við að láta reka okkur út af fyrir algjörlega glórulausa hluti þannig að við erum mjög mikið að spila vörn einum færri . Spurður út í varnarleikinn bendir hann aftur á að þeir hafi spilað vörn mikið einum færri sem hafi gert þeim erfitt fyrir , sérstaklega í ljósi þess hve hraður leikurinn var . „ Ég var mest ósáttur veið sóknarleikinn sex á sex , ég var ekkert ótrúlega ósáttur við varnarleikinn á löngum köflum “ sagði Bjarni og bætti við að það hefði vantað meiri ákefð , grimmd og meiri vilja til að sigra í sína menn . Grímur Hergeirsson : Þetta eru strákar sem eru 16 - 17 ára og eru allir með framlag Grímur Hergeirsson er þjálfari Selfoss.vísir / daníel þór „ Ég er bara ótrúlega glaður , “ sagði Grímur Hergeirsson , þjálfari Selfoss eftir leikinn . „ Ég svo sem þekki mína stráka og veit að þetta eru karakterar og góðir handboltamenn og keppnismenn og það er bara svo hrikalega gaman að sjá það í praxís á gólfinu . “ Grímur segir að það sé ekki auðvelt að taka tvö stig á útivelli á móti ÍR . „ Við héldum bara áfram að trúa á systemið og uppleggið hjá okkur . Við vorum ótrúlega flottir varnarlega síðasta hlutann af leiknum og ÍR-ingarnir voru í miklum vandræðum með að skapa sér færi . “ „ Við vitum það náttúrulega að fjögur mörk er ekki mikið í nútímahandbolta og ÍR-ingarnir eru með frábært lið , vel mannað og vel spilandi . Við vissum alveg að það gæti komið áhlaup frá þeim , en þetta er bara spurning um að standast það , sem að við gerðum . Aðspurður út í ungu strákana sagðist Grímur vera ótrúlega sáttur . „ Það eru þarna leikmenn sem eru að spila sína allra fyrstu leiki í meistaraflokki , Daníel , Reynir og Ísak . Þetta eru strákar sem eru 16 - 17 ára og eru allir með framlag . Þeir koma með mikilvæg mörk og mikilvægt framlag þannig að ég er bara himinlifandi með það . “